**Európsky týždeň boja proti drogám**

**3. novembrový týždeň 2017**

***Podľa Svetovej zdravotníckej organizácie WHO je droga*** ***látka, ktorá ak je vpravená do živého organizmu, môže pozmeniť jednu alebo viacej funkcií. Droga pôsobí priamo alebo nepriamo na centrálny nervový systém*** a môže mať postavenie lieku.

Drogová závislosť nevzniká náhle, ale vyvíja sa z túžby, ktorá súvisí so spôsobom života jednotlivca. Náklonnosť k tomuto nebezpečiu vzniká najmä v detskom a dospievajúcom veku. A práve toto obdobie je veľmi dôležité pre rozvoj zdravej osobnosti a slobodného rozhodovania.

Európsky týždeň boja proti drogám, vyhlásený Európskou komisiou, pripadá tohto roku na ***20. 11. – 24. 11. 2017, t. j. 47. kalendárny týždeň***. Uvedený významný termín, pôvodne pod názvom Týždeň prevencie voči drogám a drogovým závislostiam, si pripomíname od roku 1998. Začal sa v Grécku a pokračoval vo všetkých 15 členských štátoch. Neskôr sa stalo nepísanou tradíciou, že v jesenných mesiacoch – osobitne v novembri sa viac ako inokedy organizujú alebo zviditeľňujú pre verejnosť aktivity, ktoré v konečnom dôsledku napomáhajú k znižovaniu dopytu po drogách. 

Pri príležitosti „Európskeho týždňa boja proti drogám" Regionálny úrad verejného zdravotníctva so sídlom v Dolnom Kubíne realizuje prednášky, besedy pre deti a mládež v základných a stredných školách so zameraním sa najmä na legálnu drogu – alkohol.